Document ID: 32008R0807

ΚΑΝΟΝΙΣΜΌΣ (ΕΚ) αριθ. 807/2008 ΤΗΣ ΕΠΙΤΡΟΠΉΣ
της 12ης Αυγούστου 2008
για την τροποποίηση του κανονισμού (ΕΚ) αριθ. 1913/2006 που προβλέπει τους κανόνες εφαρμογής του γεωργονομισματικού καθεστώτος του ευρώ στον γεωργικό τομέα όσον αφορά τις γενεσιουργές αιτίες στον αμπελοοινικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ (1), και ιδίως το άρθρο 9,
Εκτιμώντας τα ακόλουθα:
(1)
Το άρθρο 4 του κανονισμού (ΕΚ) αριθ. 1913/2006 της Επιτροπής, της 20ής Δεκεμβρίου 2006, που προβλέπει τους κανόνες εφαρμογής του γεωργονομισματικού καθεστώτος του ευρώ στον γεωργικό τομέα και τροποποιεί ορισμένους κανονισμούς (2) ορίζει κανόνες όσον αφορά τις γενεσιουργές αιτίες των συναλλαγματικών ισοτιμιών που πρέπει να εφαρμόζονται για ορισμένες τιμές, πριμοδοτήσεις και ενισχύσεις στον αμπελοοινικό τομέα.
(2)
Η κοινή οργάνωση της αμπελοοινικής αγοράς έχει τροποποιηθεί. Με τον κανονισμό (ΕΚ) αριθ. 479/2008 του Συμβουλίου (3) τροποποιήθηκε το καθεστώς που ίσχυε προηγουμένως στον αμπελοοινικό τομέα, εισήχθησαν νέα μέτρα και καταργήθηκαν ή τροποποιήθηκαν ορισμένα άλλα.
(3)
Για τα μέτρα στήριξης, τις πριμοδοτήσεις και τις ενισχύσεις στο πλαίσιο του νέου καθεστώτος για τον αμπελοοινικό τομέα, η γενεσιουργός αιτία της συναλλαγματικής ισοτιμίας πρέπει να συνδέεται, ανάλογα με την περίπτωση, με την ημερομηνία έναρξης της αμπελουργικής περιόδου, με την εφαρμογή ειδικών συμβάσεων ή με τη διεκπεραίωση ορισμένων πράξεων, όπως είναι ο εμπλουτισμός ή η μεταποίηση των αμπελουργικών προϊόντων. Πρέπει, συνεπώς, να προσδιορίζεται σε κάθε περίπτωση η γενεσιουργός αιτία που θα πρέπει να λαμβάνεται υπόψη.
(4)
Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 1913/2006.
(5)
Οι γενεσιουργές αιτίες των συναλλαγματικών ισοτιμιών πρέπει να καθορίζονται σε στενή σχέση με τα διάφορα μέτρα στο πλαίσιο του αμπελοοινικού καθεστώτος και πρέπει να εφαρμόζονται από την ημερομηνία που αναφέρεται για το σχετικό μέτρο. Το άρθρο 129 του κανονισμού (ΕΚ) αριθ. 479/2008 προβλέπει διαφορετικές ημερομηνίες όσον αφορά την εφαρμογή των εν λόγω μέτρων. Κατά συνέπεια, ο παρών κανονισμός θα αρχίσει να ισχύει από την 1η Αυγούστου 2008, με εξαίρεση τη γενεσιουργό αιτία που συνδέεται με την πριμοδότηση εκρίζωσης η οποία εφαρμόζεται από τις 30 Ιουνίου 2008.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 του κανονισμού (ΕΚ) αριθ. 1913/2006 αντικαθίσταται από το ακόλουθο κείμενο:
«Άρθρο 4
1. Η γενεσιουργός αιτία της συναλλαγματικής ισοτιμίας είναι η πρώτη ημέρα της αμπελουργικής περιόδου κατά τη διάρκεια της οποίας παρέχεται στήριξη για:
α)
αναδιάρθρωση και μετατροπή των αμπελώνων όπως προβλέπεται στο άρθρο 11 του κανονισμού (ΕΚ) αριθ. 479/2008·
β)
σύσταση ταμείων αλληλοβοήθειας όπως προβλέπεται στο άρθρο 13 του κανονισμού (ΕΚ) αριθ. 479/2008·
γ)
ασφάλεια συγκομιδής όπως προβλέπεται στο άρθρο 14 του κανονισμού (ΕΚ) αριθ. 479/2008.
2. Για τις ενισχύσεις που καταβάλλονται με σκοπό την εθελοντική ή υποχρεωτική απόσταξη υποπροϊόντων οινοποίησης που προβλέπεται στο άρθρο 16 του κανονισμού (ΕΚ) αριθ. 479/2008, η γενεσιουργός αιτία της συναλλαγματικής ισοτιμίας είναι η πρώτη ημέρα της αμπελουργικής περιόδου κατά τη διάρκεια της οποίας παραδίδεται το υποπροϊόν.
3. Η γενεσιουργός αιτία της συναλλαγματικής ισοτιμίας είναι η πρώτη ημέρα του μήνα κατά τη διάρκεια του οποίου πραγματοποιείται η πρώτη παράδοση οίνου στο πλαίσιο σύμβασης για τις ακόλουθες ενισχύσεις:
α)
στήριξη που παρέχεται για την απόσταξη πόσιμης αλκοόλης όπως προβλέπεται στο άρθρο 17 του κανονισμού (ΕΚ) αριθ. 479/2008·
β)
στήριξη που παρέχεται για την απόσταξη κρίσης όπως προβλέπεται στο άρθρο 18 του κανονισμού (ΕΚ) αριθ. 479/2008.
4. Για τη στήριξη που παρέχεται για τη χρησιμοποίηση συμπυκνωμένου γλεύκους σταφυλιών, όπως προβλέπεται στο άρθρο 19 του κανονισμού (ΕΚ) αριθ. 479/2008, η γενεσιουργός αιτία της συναλλαγματικής ισοτιμίας είναι η πρώτη ημέρα του μήνα κατά τη διάρκεια του οποίου πραγματοποιείται η πρώτη πράξη εμπλουτισμού από συγκεκριμένο παραγωγό.
5. Για τις πριμοδοτήσεις που χορηγούνται ως αντάλλαγμα για την εκρίζωση αμπελώνων, όπως προβλέπεται στο άρθρο 98 του κανονισμού (ΕΚ) αριθ. 479/2008, η γενεσιουργός αιτία της συναλλαγματικής ισοτιμίας είναι η 1η Ιουλίου που προηγείται της αμπελουργικής περιόδου κατά τη διάρκεια της οποίας γίνεται δεκτή η αίτηση πληρωμής.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2008.
Ωστόσο, το άρθρο 4 παράγραφος 5 του κανονισμού (ΕΚ) αριθ. 1913/2006 εφαρμόζεται από τις 30 Ιουνίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Αυγούστου 2008.

Labels: 2
17
6